जालंधर लोकसभा AAP जीती, UP की दोनों सीटें भाजपा गठबंधन को; ओडिशा BJD, मेघालय में UDP की जीत
Lok Sabha Vidhan Sabha Bypoll Election Result Live Counting Updates. कर्नाटक विधानसभा की 224 सीटों पर काउंटिंग जारी है। शनिवार को पंजाब की एक लोकसभा, उत्तर प्रदेश की दो, मेघालय और ओडिशा की एक-एक विधानसभा सीटों पर हुए उपचुनाव पर भी गिनती चल रही है
कर्नाटक की 224 सीटों के अलावा शनिवार को 4 राज्यों की एक लोकसभा और 4 विधानसभा सीटों के भी रिजल्ट आए। पंजाब की जालंधर लोकसभा सीट पर आम आदमी पार्टी (AAP) ने जीत दर्ज की। उसने कांग्रेस से यह सीट छीन ली।
जालंधर के अलावा उत्तर प्रदेश में रामपुर की स्वार और मिर्जापुर की छानबे सीट पर भाजपा गठबंधन के कैंडिडेट ने जीत दर्ज की है। वहीं, ओडिशा की झारसुगुड़ा सीट से बीजू जनता दल (BJD) और मेघालय की सोहियांग सीट से UDP के प्रत्याशी विजयी हुए हैं।
कुल मिलाकर कांग्रेस को एक लोकसभा सीट का नुकसान हुआ है। लोकसभा में अब पार्टी के 51 सांसद बचे हैं। राहुल गांधी की सदस्यता जाने के बाद पार्टी का एक मेंबर कम हुआ था।
वहीं AAP की लोकसभा में एक सीट हो गई है। इससे पहले भगवंत मान संगरूर से पार्टी के सांसद थे, लेकिन उनके पंजाब के CM बनने के बाद हुए उपचुनाव में पार्टी वहां से हार गई थी।
इसके अलावा यूपी में सपा की एक सीट कम हुई है, भाजपा गठबंधन की एक बढ़ी है। ओडिशा और मेघालय की सीट BJD और UDP ने बरकरार रखी है।
हर सीट की जानकारी सिलसिलेवार पढ़ें...
1. पंजाब: जालंधर लोकसभा सीट कांग्रेस 4 बार जीती, इस बार AAP ने हराया 
जालंधर लोकसभा सीट पर आम आदमी पार्टी (AAP) के सुशील कुमार रिंकू ने कांग्रेस की कर्मजीत कौर चौधरी को 58 हजार 691 वोटों से हरा दिया। इस सीट से भाजपा के इंदर इकबाल सिंह अटवाल और अकाली दल के डॉ. सुखविंदर सुक्खी तीसरे और चौथे नंबर पर रहे। इस सीट पर पिछले 4 चुनाव से कांग्रेस का कब्जा था। इस बार AAP ने हराकर लोकसभा में अपना खाता खोला।
पंजाब के CM भगवंत मान ने पिछले साल 14 मार्च को लोकसभा की सदस्यता छोड़ी थी। इसके बाद लोकसभा में AAP का कोई मेंबर नहीं था। संगरूर में पिछले साल जून में हुए उपचुनाव में अकाली दल (अमृतसर) के सिमरनजीत सिंह मान चुनाव जीत गए थे। उन्होंने AAP के गुरमेल सिंह को 5 हजार 822 मतों से हराया था। पूरी खबर पढ़ें...
2. उत्तर प्रदेश: आजम के गढ़ स्वार में सपा हारी, छानबे सीट भाजपा गठबंधन दोबारा जीती
यूपी में रामपुर की स्वार सीट से भाजपा और अपना दल (S) के कैंडिडेट शफीक अहमद ने समाजवादी पार्टी (SP) की अनुराधा चौधरी को 8 हजार 724 वोटों से हरा दिया। स्वार सीट आजम खान के बेटे अब्दुल्ला आजम की विधानसभा सदस्यता जाने के बाद खाली हुई थी।
वहीं मिर्जापुर की छानबे सीट से भाजपा और अपना दल (S) की प्रत्याशी रिंकी कोल ने समाजवादी पार्टी की कीर्ति कोल को 9 हजार 589 वोटों से हरा दिया। छानबे सीट अपना दल (एस) के विधायक राहुल कोल के निधन के बाद खाली हुई थी। उसके बाद राहुल की पत्नी रिंकी कोल को अपना दल (S) ने टिकट दिया था। पूरी खबर पढ़ें...
UP में निकाय चुनाव का रिजल्ट जानने के लिए नीचे दिए गए लिंक पर क्लिक करें...
17 नगर निगम का रिजल्ट...
200 नगर पालिका का रिजल्ट... 
544 नगर पंचायतों का रिजल्ट...
3. ओडिशा की झारसुगुड़ा सीट पर दोबारा जीती BJD, भाजपा को 48 हजार वोटों से हराया
ओडिशा में झारसुगुड़ा विधानसभा सीट पर बीजू जनता दल (BJD) की कैंडिडेट दीपाली दास जीत गई हैं। स्वास्थ्य मंत्री नबा किशोर दास की 29 जनवरी को ASI ने हत्या कर दी थी। इसके बाद से यह सीट खाली हुई थी। अब उन्हीं की बेटी दीपाली 48 हजार वोटों से जीती हैं। भाजपा कैंडिडेट तंकाधर त्रिपाठी को 58 हजार 384 वोट मिले, जबकि दीपाली दास को 1 लाख 7 हजार वोट मिले। वहीं, कांग्रेस उम्मीदवार तरुण पांडेय 4 हजार 496 मतों के साथ तीसरे स्थान पर रहे। चुनाव जीतने के बाद दीपाली ने कहा कि ये जीत मेरे पिता और उनसे जुड़े लोगों की है।
4. मेघालय की सोहियोंग सीट UDP जीती, भाजपा प्रत्याशी को 40 वोट मिले
मेघालय में सोहियोंग विधानसभा क्षेत्र से यूनाइटेड डेमोक्रेटिक पार्टी (UDP) के उम्मीदवार सिंशर कुपर रॉय जीत गए हैं। उन्होंने नेशनल पीपुल्स पार्टी (NPP) के समलिन को 3 हजार 422 वोटों से हराया। सिंशर को 16 हजार 679 वोट, जबकि समलिन मालनगियांग को 13 हजार 257 वोट मिले। वहीं, कांग्रेस उम्मीदवार खरजाना को 1 हजार 762 और भाजपा के सेराफ को 40 वोट मिले। UDP के एचडीआर लिंगदोह के निधन के बाद सोहियोंग सीट पर 10 मई को उपचुनाव हुए थे। इस सीट पर 91.39% वोटिंग हुई थी।